Energia- ja polttoaineyhtiö ST1:n perustaja Mika Anttonen vaatii EU-poliitikoilta ja yrityksiltä nykyistä vaikuttavampia toimia ilmastonmuutoksen torjumiseksi, mutta toppuuttelee ilmastopaniikin lietsojia.

Mika Anttosen mukaan ilmastopaniikki voi johtaa epärationaaliseen toimintaan. Tiina Somerpuro

ST1:n perustaja ja pääomistaja, miljardööri Mika Anttonen puhui perjantaina Helsingissä järjestetyssä EU:n kansallisten parlamenttien ulko- ja turvallisuuspoliittisen konferenssin ilmastopaneelissa. Anttonen aloitti esityksensä lyömällä EU-parlamentaarikoille karut ilmastofaktat pöytään.

Ilmastonlämpenemisen torjuntaan perehtyneen, ja siihen myös omia rahojaan investoineen Anttosen mukaan nykymenolla ilmaston lämpenemistä ei pystytä mitenkään rajoittamaan tavoiteltuun 1,5 asteeseen, koska kehitys vaatisi, että seuraavan kymmenen vuoden aikana koko maailman päästöt olisivat nollatasossa.

– Tehtävä on mahdoton, sillä uusiutuviin investoidaan tällä hetkellä kymmenen kertaa vähemmän kuin pitäisi, jotta pysyisimme alle 1,5 asteen lämpenemisuralla. Sen lisäksi 70 prosenttia energian kysynnästä kasvusta tehdään paraikaa investoimalla fossiilisiin polttoaineisiin.

Anttosen mukaan nykyistä kehityssuuntaa on vaikea muuttaa, koska jokainen prosentti uusiutuvien hyväksi vaatii yrityksiltä mittavia toimia, sillä esimerkiksi uusien aurinkopaneelien ja tuulimyllyjen pystytys vaatii ison määrän insinööriosaamista, työtä ja tehtaita. Lisäksi uusiutuvan energian investointeja pitäisi kasvattaa nykyisestä 340 miljardin dollarin tasosta 3 500 miljardiin dollariin, jotta ihmiskunta voisi pysyä 1,5 asteen lämpenemispolulla.

– Kukaan ei käytännössä pysty tekemään näin isoja investointeja riittävän nopeasti, vaikka poliitikot tekisivät mitä päätöksiä tahansa.

Ei paniikkia

Vaikka tulevaisuus vaikuttaa synkältä, yrittäjä Anttosen lääke ei ole ilmastopaniikkiin vaipuminen, vaan toiminta sekä varautuminen.

– Jos ilmastokriisillä pelotellaan ihmisiä, silloin he menevät paniikkiin, ja moni menettää kykynsä toimia rationaalisella tavalla. En myöskään halua nähdä nuoria ja lapsia, jotka tulevat koulusta kotiin ja kysyvät:” Isä kuolemmeko me huomenna?” Tällainen (paniikkitila) ei synnytä mitään luovaa eikä se auta ketään.

Anttosen mukaan kaikkien aikuisten, poliitikkojen ja yritysten pitää panikoinnin sijaan tehdä vastuullisia suunnitelmia siitä, miten nykytilanne ratkaistaan kaikkein tehokkaimmin.

Poliitikkoja hän patistaa tekemään myös suunnitelmat sen varalle, että ilmasto lämpenee 1,5 asteen sijaan kahdella tai kolmella asteella.

Kaksi mallia

Energia- ja polttoaineyrittäjä Anttonen alleviivaa omana ratkaisunaan kahta samanaikaista toimintalinjaa.

–Meidän pitää pystyä ottamaan hiiltä ilmakehästä, jonne olemme sitä viimeiset sata vuotta päästäneet, ja sen lisäksi nykyisistä fossiilisista polttoaineista pitää päästä eroon, mutta koska niistä ei pystytä pääsemään riittävän nopeasti eroon, sen vuoksi tarvitaan myös hiilinieluja ja mittavia metsitysprojekteja.

– Uutiset, joita kuulemme Amazonilta, Afrikasta ja Indonesiasta ovat huolestuttavia, koska kehityksen pitäisi kulkea vastapäiseen suuntaan.

Tärkeimpänä metsityskohteena Anttonen pitää Afrikkaa.

–Metsiä pitäisi istuttaa ennen kaikkea sellaisille alueille, jossa niitä ei nykyisin ole.

Anttosen oma yhtiö St1 on mukana hankkeessa, jossa selvitetään Saharan autiomaan metsittämistä.

Yrittäjä kaipaakin poliitikoilta enemmän rahallista tukea metsien istutustoimintaan.

Tekniikka ratkaisee

Toiseksi keinoksi energiayrittäjä Anttonen nostaa investoinnit sellaisiin teknologioihin, jotka käyttävät hyödyksi ilmakehässä olevaa hiiltä, ja josta voi uusiutuvalla sähköllä tehdä synteettisiä öljyjä, sillä Anttonen uskoo, että ilmakehässä olevan hiilen saamisessa kiertoon on polttoaineiden valmistuksen tulevaisuus.

–Tämä malli sopisi meidän nykyiseen infrastruktuuriin, jolloin kaikkea ei tarvitsisi rakentaa kokonaan uusiksi, hän perustelee.

Viime viikolla Vantaalla avattiin metanointilaitos, jossa on mukana myös Anttosen omistaman St1:n laitteisto, joka tekee hiilidioksidista ja vedystä metaania.

Huonoa ilmastopolitiikkaa

ST1:n perustaja ja pääomistaja puhui EU-maiden parlamentaarikoille ilmastonmuutoksen torjunnasta perjantaina Helsingissä. Kreeta Karvala

EU-maiden parlamentaarikoille perjantaina puhunut Anttonen moitti suorin sanoin myös unionin nykyistä ilmastopolitiikkaa, sillä hänen mukaansa EU toimii tällä hetkellä lähinnä tekemällä ilmastoasioita Euroopan sisällä hyvin, mutta Anttosen mukaan tämä ei yksin riitä.

– EU:n osuus koko maailman päästöistä on vähemmän kuin 10 prosenttia globaalisti, ja päästöjen kasvuvauhti tulee olemaan kahdeksassa vuodessa muualla maailmassa enemmän kuin koko EU:n päästöt ovat nyt, ja jos toimimme vain EU-alueen sisällä, ei näillä ilmastotoimilla ole juurikaan vaikutusta siihen, väheneekö maapallon ilmakehässä hiilidioksidi vai ei.

Anttonen moittii myös EU:n nykyistä päästökauppajärjestelmää, joka ei kannusta yrityksiä ratkaisemaan ilmasto-ongelmia, koska päästökauppamallissa hiilidioksidia tuottavat yritykset ostavat päästöoikeuksia sellaisilta yrityksiltä, jotka eivät sitä tuota.

Anttonen kaipaa EU:lta myös enemmän tukea ilmastonlämpenemistä hillitsevän teknologian tutkimukseen, kuten kestävää hiilikiertoa edistävään tutkimukseen.